Pange lingua
Pange Lingua est initium hymni et orationis a Venantio Fortunato scriptae. Aevo Medio, multi hymni a his verbis creati sunt, praeclarus inter eos Pange Lingua Thomae Aquinatis, cuius ultimae duae strophae saepe ut hymnus separatus, nomine Tantum ergo, canuntur. Hic hymnus Eucharistiam laudat, et inter festa Diei Cenae Domini et Corporis Domini et inter adorationem eucharisticam canitur. Etiam compositores protestantes (e.g., Theodoricus Buxtehude) hoc poema in musica ornaverunt. Textus hymni Pange Lingua (versionis Thomae Aquinatis): Pange, lingua, gloriosi Corporis mysterium, Sanguinisque pretiosi, quem in mundi pretium fructus ventris generosi Rex effudit Gentium. Nobis datus, nobis natus ex intacta Virgine, et in mundo conversatus, sparso verbi semine, sui moras incolatus miro clausit ordine. In supremae nocte coenae recumbens cum fratribus observata lege plene cibis in legalibus, cibum turbae duodenae se dat suis manibus. Verbum caro, panem verum verbo carnem efficit: fitque sanguis Christi merum, et si sensus deficit, ad firmandum cor sincerum sola fides sufficit. Tantum ergo Sacramentum veneremur cernui: et antiquum documentum novo cedat ritui: praestet fides supplementum sensuum defectui. Genitori, Genitoque laus et jubilatio, salus, honor, virtus quoque sit et benedictio: procedenti ab utroque compar sit laudatio.